Kristian Pihl Lorentzen (V), 2013-05-21:
Spørgsmålet om cabotagekørsel fylder jo fortsat meget i debatten, specielt i transportkredse, for det er jo en sag, der naturligt nok interesserer mange danske vognmænd og danske chauffører.
Og derfor fortjener cabotagespørgsmålet naturligvis også politisk fokus.
Cabotagekørsel er indenrigstransport i et andet land end transportørens hjemland, f.eks. når en dansk vognmand transporterer gods imellem München og Hamburg, eller når en tysk vognmand transporterer gods imellem Aarhus og Slagelse.
Cabotagekørsel reguleres af en EU-forordning, der tillader, at en udenlandsk lastvogn kan udføre tre cabotagekørsler inden for 7 dage uden at blive omfattet af de danske krav i godskørselsloven om, at ansatte chauffører skal have løn- og arbejdsvilkår efter danske overenskomster.
Med dette beslutningsforslag ønsker Enhedslisten reelt at gennemføre en ensidig dansk tilsidesættelse af EU's regler om cabotage.
Et sådant kortsigtet tiltag er måske populært i nogle kredse, men det vil ikke gavne danske vognmænds og danske chaufførers interesser, hvis vi går dansk enegang.
Faktisk kan det forvolde skade på visionen om, at det danske vejtransporterhverv skal være førende i Europa frem mod 2020.
Derfor kan Venstre ikke støtte Enhedslistens forslag.
Men skal vi så blot stikke hovedet i busken og se helt bort fra de udfordringer, der er i forhold til cabotage?
Det skal vi naturligvis ikke.
For Venstre er den store udfordring at få bugt med ulovlig cabotagekørsel.
Det medfører nemlig en ulige og unfair konkurrence.
Desuden vil vi have klare definitioner og en bedre information om cabotagekørsel, så vi forebygger en utilsigtet eller forsætlig omgåelse af reglerne.
Glædeligvis har vi allerede det seneste par år iværksat en række initiativer til bekæmpelse af ulovlig cabotagekørsel.
Lad mig nævne følgende: Vi har styrket politiets indsats med vejkontroller, bl.a. i forhold til cabotage, vi har forhøjet bødetaksterne for ulovlig cabotage, vi har givet politiet mulighed for at tilbageholde trækkeren – altså selve lastbilen, den med motoren i – indtil en bøde for ulovlig cabotage er betalt.
I Venstre ser vi nu frem til at læse den omfattende rapport fra cabotageudvalget, der skulle være lige på trapperne.
Vi kunne f.eks. overveje at bruge tachografen, der sidder i hver eneste lastbil, som led i kontrollen.
Man kunne også overveje brug af kameraer, der er opsat ved grænseovergangene eller ved Storebælt.
Eksempelvis bør der være klarhed om reglerne for tomkørsel over grænsen.
Og det er noget af det, jeg forventer mig der kommer nogle anbefalinger om i den nævnte rapport fra cabotageudvalget.
Men når vi eventuelt præciserer reglerne, skal det selvfølgelig foregå inden for rammerne af EU's regler, således at vi ikke bare får en ommer et par måneder efter, og så vi undgår, at sagen bliver rejst ved EU-Domstolen.
For det tredje er vi også klar til at kigge på, om der er behov for større bøder for de meget alvorlige forseelser – altså der, hvor man laver bevidst snyd og bevidst omgåelse af reglerne.
Til gengæld ønsker vi også proportionalitet i sanktionerne, således at vi ikke bruger forhammeren ved de mindre forseelser.
For det fjerde mener vi, der er brug for en styrket informationsindsats om cabotage.
Eksempelvis kunne man på Trafikstyrelsens hjemmeside opliste en række konkrete spørgsmål med tilhørende konkrete svar, således at der bliver fuldstændig klarhed omkring cabotagereglerne og hvordan vi håndhæver dem i Danmark.
For det femte er der brug for bedre statistik over cabotage, ikke alene her i Danmark, men også på EU-niveau.
Vi er nødt til at have et solidt vidensgrundlag om forseelsernes omfang, når vi skal diskutere de politiske tiltag, så vi ikke baserer det på rygter frem for fakta.
Hvis vi eksempelvis ser på Danmarks Statistik og Eurostats tal for cabotage for 2011, vil vi opdage, at statistikken slår fast, at 3,1 pct. af kørslen i Danmark er cabotage.
Andre siger, at det er 20 pct. – der er et vist spænd.
For det sjette skal vi have en aktiv påvirkning af EU-reglerne fremadrettet, og vi er meget tilfredse med, at regeringen nu har meddelt EU, at vi ikke ønsker yderligere liberalisering fra 2014.
For det syvende skal vi fra dansk side presse på for at få et fælles EU-regelsæt for chaufførers vilkår, så vi får nogle minimumsstandarder med hensyn til ansættelsesforhold, pension osv. Venstre ønsker en effektiv transport i Danmark og i Europa.
Vi kræver, at transporten foregår på lige og fair vilkår, så ingen skaffer sig fordele ved at snyde på vægten.
Og derfor skal vi have nedkæmpet den ulovlige cabotage.
Med formandens tilladelse skulle jeg hilse fra den konservative ordfører, hr. Mike Legarth, og sige, at De Konservative føler sig dækket ind af Venstres ordførertale her.